Ehdotus NEUVOSTON PÄÄTÖS luvan antamisesta Liettuan tasavallalle jatkaa yhteisestä arvonlisäverojärjestelmästä annetun direktiivin 2006/112/EY 193 artiklasta poikkeavan toimenpiteen soveltamista /* COM/2012/0409 final - 2012/0200 (NLE) */





PERUSTELUT 1. EHDOTUKSEN TAUSTA Ehdotuksen perustelut ja tavoitteet Neuvosto voi yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY[1], jäljempänä ”alv-direktiivi”, 395 artiklan nojalla antaa yksimielisesti komission ehdotuksesta jäsenvaltiolle luvan soveltaa mainitun direktiivin säännöksistä poikkeavia erityistoimenpiteitä veronkannon yksinkertaistamiseksi tai tietyntyyppisten veropetosten tai veron kiertämisen estämiseksi. Liettuan tasavalta, jäljempänä ”Liettua”, on komission 8. helmikuuta 2012 saapuneeksi kirjaamalla kirjeellä pyytänyt lupaa jatkaa alv-direktiivin 193 artiklasta poikkeavan toimenpiteen soveltamista. Komissio antoi alv-direktiivin 395 artiklan 2 kohdan mukaisesti Liettuan pyynnön tiedoksi muille jäsenvaltioille 4. huhtikuuta 2012 päivätyllä kirjeellä. Komissio ilmoitti Liettualle 11. huhtikuuta 2012 päivätyllä kirjeellä, että sillä on kaikki pyynnön arvioimista varten tarvittavat tiedot. Yleinen tausta Liettuan hallitus haluaa jatkaa käännetyn verovelvollisuuden järjestelmän soveltamista puutavaran luovutuksiin sekä maksukyvyttömyys- tai velkasaneerausmenettelyssä olevien verovelvollisten luovuttamiin tavaroihin tai suorittamiin palveluihin. Puutavaran luovutusten osalta Liettua oli tilanteessa, jossa hyvin monet toimijat eivät täyttäneet velvoitteitaan. Alan yritykset ovat yleensä pieniä jälleenmyyjiä tai välittäjiä, jotka usein katoavat jäljettömiin maksamatta veroviranomaisille veroa, jonka ne olivat veloittaneet luovutuksistaan. Ne antavat kuitenkin asiakkailleen alv-vähennykseen oikeuttavan kauppalaskun. Maksukyvyttömyys- tai velkasaneerausmenettelyssä olleet verovelvolliset maksoivat asiakkailtaan saamansa alv:n vain harvoin veroviranomaisille. Ostaja voi kuitenkin sääntöjä noudattavana toimijana tehdä edelleen alv-vähennyksen. Käännetyn verovelvollisuuden järjestelmässä asiakas on alv-direktiivin 193 artiklassa säädetystä yleisestä säännöstä poiketen velvollinen maksamaan alv:n kotimaisista liiketoimista (jos asiakas on verovelvollinen). Tämä poikkeus otettiin alun perin käyttöön 15 päivänä toukokuuta 2006 annetulla neuvoston päätöksellä 2006/388/EY[2] (poikkeuksen piiriin kuuluivat myös rautaperäisen jätteen ja romun luovutukset sekä rakennustöitä varten suoritettavat luovutukset, joista säädetään nyt alv-direktiivin 199 artiklassa). Puutavaran luovutuksia ja maksukyvyttömyys- tai velkasaneerausmenettelyssä olevien verovelvollisten luovutuksia koskevan poikkeuksen soveltamista jatkettiin 16 päivänä helmikuuta 2010 annetulla neuvoston täytäntöönpanopäätöksellä 2010/99/EU[3]. Komission käsityksen mukaan alkuperäisen poikkeuksen myöntämisperusteet ovat edelleen voimassa. Liettua väittää verotarkastusten tulosten perusteella, että poikkeus osoittautui tehokkaaksi sekä puutavaroiden luovutuksissa että maksukyvyttömyys- tai velkasaneerausmenettelyssä olevien verovelvollisten luovutuksissa. Poikkeuksen soveltamista olisi sen vuoksi jatkettava määräaikaisesti. Jos Liettua haluaa jatkaa poikkeuksen soveltamista vuoden 2015 jälkeenkin, komissiolle olisi toimitettava arviointiraportti sekä soveltamisen jatkamista koskeva pyyntö viimeistään 1. huhtikuuta 2015. Voimassa olevat aiemmat säännökset Muille jäsenvaltioille on myönnetty vastaavanlaisia alv-direktiivin 193 artiklaa koskevia poikkeuksia. Johdonmukaisuus suhteessa unionin muuhun politiikkaan ja muihin tavoitteisiin Ei sovelleta. 2. KUULEMISTEN JA VAIKUTUSTENARVIOINTIEN TULOKSET Intressitahojen kuuleminen Ei tarpeen. Asiantuntijatiedon käyttö Ulkopuolisten asiantuntijoiden käyttö ei ollut tarpeen. Vaikutusten arviointi Tämän ehdotuksen neuvoston päätökseksi tavoitteena on veronkannon yksinkertaistaminen ja mahdollisten veropetosten ja veron kiertämisen estäminen, joten sillä voi olla myönteisiä taloudellisia vaikutuksia. Vaikutukset ovat joka tapauksessa vähäiset poikkeuksen soveltamisalan kapeuden vuoksi. 3. EHDOTUKSEN OIKEUDELLINEN SISÄLTÖ Ehdotetun toimen lyhyt kuvaus Päätöksellä annetaan Liettualle lupa jatkaa alv-direktiivin 193 artiklasta poikkeavan toimenpiteen soveltamista siten, että se soveltaa käännetyn verovelvollisuuden järjestelmää puutavaran luovutuksiin sekä maksukyvyttömyysmenettelyssä tai oikeudellisen valvonnan alaisessa velkasaneerausmenettelyssä olevien yritysten luovuttamiin tavaroihin ja suorittamiin palveluihin. Oikeusperusta Alv-direktiivin 395 artikla. Toissijaisuusperiaate Jäsenvaltion, joka haluaa ottaa käyttöön alv-direktiivistä poikkeavia toimenpiteitä, on saatava siihen mainitun direktiivin 395 artiklan mukainen neuvoston lupa, joka annetaan neuvoston päätöksenä. Ehdotus on näin ollen toissijaisuusperiaatteen mukainen. Suhteellisuusperiaate Ehdotus on suhteellisuusperiaatteen mukainen seuraavista syistä: Päätös koskee jäsenvaltiolle sen omasta pyynnöstä annettavaa lupaa, eikä siihen liity velvoitteita. Koska poikkeuksen soveltamisala on rajoitettu, erityistoimenpide on tavoitteeseensa nähden oikeasuhteinen. Sääntelytavan valinta Alv-direktiivin 395 artiklan mukaan neuvosto voi yksimielisesti komission ehdotuksesta antaa luvan ottaa käyttöön yhteisistä alv-säännöistä poikkeavia toimenpiteitä. Neuvoston päätös on parhaiten soveltuva sääntelytapa myös siksi, että se voidaan osoittaa yksittäisille jäsenvaltioille. 4. TALOUSARVIOVAIKUTUKSET Ehdotuksella ei ole vaikutuksia EU:n talousarvioon. 5. LISÄTIETOJA Uudelleentarkastelu-, tarkistus- tai raukeamislauseke Ehdotus sisältää raukeamislausekkeen. 2012/0200 (NLE) Ehdotus NEUVOSTON PÄÄTÖS luvan antamisesta Liettuan tasavallalle jatkaa yhteisestä arvonlisäverojärjestelmästä annetun direktiivin 2006/112/EY 193 artiklasta poikkeavan toimenpiteen soveltamista EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 291 artiklan 2 kohdan, ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY[4] ja erityisesti sen 395 artiklan 1 kohdan, ottaa huomioon Euroopan komission ehdotuksen, sekä katsoo seuraavaa: (1) Liettuan tasavalta, jäljempänä ’Liettua’, on komission 8 päivänä helmikuuta 2012 saapuneeksi kirjaamalla kirjeellä pyytänyt lupaa jatkaa niistä direktiivin 2006/112/EY säännöksistä poikkeavan toimenpiteen soveltamista, joissa säädetään siitä, kuka on velvollinen maksamaan arvonlisäveron (alv) veroviranomaisille. (2) Komissio antoi direktiivin 2006/112/EY 395 artiklan 2 kohdan mukaisesti Liettuan pyynnön tiedoksi muille jäsenvaltioille 4 päivänä huhtikuuta 2012 päivätyllä kirjeellä. Se ilmoitti Liettualle 11 päivänä huhtikuuta 2012 päivätyllä kirjeellä, että sillä oli kaikki pyynnön arvioimista varten tarvittavat tiedot. (3) Luvan antamisesta Liettuan tasavallalle soveltaa jäsenvaltioiden liikevaihtoverolainsäädännön yhdenmukaistamisesta annetun kuudennen direktiivin 77/388/ETY 21 artiklasta poikkeavaa toimenpidettä 15 päivänä toukokuuta 2006 tehdyllä neuvoston päätöksellä 2006/338/EY[5] annettiin Liettualle muun muassa lupa velvoittaa vastaanottaja maksamaan arvonlisävero tavaroiden luovutuksista ja palvelujen suorituksista silloin, kun vastaanottaja on maksukyvyttömyysmenettelyssä tai oikeudellisen valvonnan alaisessa velkasaneerausmenettelyssä tai kun kyseessä ovat puutavaran luovutukset. (4) Luvan antamisesta Liettuan tasavallalle jatkaa yhteisestä arvonlisäverojärjestelmästä annetun direktiivin 2006/112/EY 193 artiklasta poikkeavan toimenpiteen soveltamista 16 päivänä helmikuuta 2010 annetulla neuvoston täytäntöönpanopäätöksellä 2010/99/EU[6] jatkettiin mainitun poikkeuksen soveltamista. (5) Liettuan veroviranomaisten tekemistä verotarkastuksista ja analyyseista ilmeni, että kyseinen poikkeus on ollut tehokas. (6) Komissio ymmärtää, että nykyisen poikkeuksen soveltamisen perusteena ollut oikeudellinen ja tosiasiallinen tilanne on pysynyt muuttumattomana. Sen vuoksi Liettualle olisi annettava lupa jatkaa toimenpiteen soveltamista määräajan. (7) Jos Liettua haluaa jatkaa poikkeuksen soveltamista vuoden 2015 jälkeenkin, komissiolle olisi toimitettava arviointiraportti sekä soveltamisen jatkamista koskeva pyyntö viimeistään 1 päivänä huhtikuuta 2015. (8) Poikkeus ei vaikuta kielteisesti arvonlisäverosta saataviin Euroopan unionin omiin varoihin, ON HYVÄKSYNYT TÄMÄN PÄÄTÖKSEN: 1 artikla Korvataan päätöksen 2010/99/EU 2 artikla seuraavasti: ”2 artikla Tämä päätös tulee voimaan päivänä, jona se annetaan tiedoksi. Sitä sovelletaan 1 päivän tammikuuta 2013 ja 31 päivän joulukuuta 2015 välisenä aikana. Tässä päätöksessä säädetyn toimenpiteen voimassaolon jatkamista koskevat pyynnöt on toimitettava komissiolle viimeistään 1 päivänä huhtikuuta 2015, ja niiden mukana on oltava raportti, jossa toimenpiteen soveltamista on tarkasteltu uudelleen,” 2 artikla Tämä päätös on osoitettu Liettuan tasavallalle. Tehty Brysselissä Neuvoston puolesta Puheenjohtaja [1] EUVL L 347, 11.12.2006, s. 1. [2] EUVL L 150, 3.6.2006, s. 13–14. [3] EUVL L 45, 20.2.2010, s. 10-11. [4] EUVL L 347, 11.12.2006, s. 1. [5] EUVL L 150, 3.6.2006, s. 13-14. [6] EUVL L 45, 20.2.2010, s. 10-11.